Fjallskilamál til endurskoðunar í Borgarbyggð Í sveitarfélagi sem saman stendur af dreifbýli og þéttbýli þarf að hyggja að ýmsu sem þéttbýlissveitarfélög þurfa ekki að glíma við . Meðal þeirra málaflokka eru fjallskil og fjallskilamál . Í núverandi Borgarbyggð komu saman fjögur sveitarfélög sem öll höfðu hvert sína fjallskilasamþykktina . Borgarfjarðarsveit hafði endurskoðað sínar fjallskilasamþykktir nýlega en í Mýrasýslu er samþykktin síðan 1992 . Að sögn Sigurjóns Jóhannssonar , dreifbýlisfulltrúa er brýnt í ljósi breyttra aðstæðna í sveitum og héraðsnefndum að endurskoða samþykktirnar . „ Nú er talað um að leggja héraðsnefndir niður sem höfðu fjallskil og afréttamál á sinni könnu og víða er vitnað í þær í þeim samþykktum sem í gildi eru , svo þau mál þarf að skoða . Eins þarf að skerpa á skyldum landeigenda í tengslum við smölun á heimalandi og þess háttar með hliðsjón af lagabókstafnum . Fleiri lög eru í gildi í sambandi við ágangsfé og nauðsynlegt að setja reglugerðir með hliðsjón af lögunum um öll þessi mál . ” Sigurjón segir að nokkuð sé tekið á því hvað á að gera við fé sem leitar niður af afrétti , en minna í þeim tilvikum þar sem skepnur leita úr heimalandi í annað heimaland . “ Auk þess þarf að skoða hvað gera skal í þeim aðstæðum þar sem of margar skepnur lifa á landi sem alls ekki ber slíkan fjölda . Þær leita auðvitað annarra leiða til að fá fylli og flæða því um allt . ” Sigurjón sagði enn fremur að sveitarfélagið þyrfti að gera sér gjaldskrá fyrir þau verk , þessu tengd , sem unnin eru á þess vegum . Slík gjaldskrá tekur ekki gildi eins og skot . Sveitarfélagið gerir tillögu til landbúnaðarráðuneytis sem verður að samþykkja , áður en hægt verður að brúka hana .